Broj: 711-I-1411-P-414-18/20-10-11

Zagreb, 27. kolovoza 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnika Nikole Ljubana, člana Uprave trgovačkog društva HŽ Infrastruktura d.o.o.**,pokrenutom Odlukom Povjerenstva broj: 711-I-1566-P-414-18/19-07-11 od 5. rujna 2019.g., na 96. sjednici, održanoj 27. kolovoza 2020.g., donosi sljedeću:

**ODLUKU**

**Obustavlja se postupak protiv dužnosnika Nikole Ljubana, člana Uprave trgovačkog društva HŽ Infrastruktura d.o.o., pokrenut odlukom Povjerenstva broj 711-I-1566-P-414-18/19-07-11 od 5. rujna 2019.g., zbog kršenja odredbi iz članka 8. i 9. ZSSI-a koje proizlazi iz nesklada između imovine prijavljene u Izvješću o imovinskom stanju dužnosnika podnesenom 10. siječnja 2019.g., povodom stupanja na dužnost, i stanja imovine kako proizlazi iz podataka prikupljenih od nadležnih tijela u odnosu na podatke o primanjima na mjesečnoj razini od dužnosti za koju se podnosi izvješće o imovinskom stanju, obzirom da je u postupku utvrđeno da je dužnosnik prilikom ispunjavanja obrasca izvješća počinio omašku kod unosa podataka.**

Obrazloženje

Povjerenstvo je na 61. sjednici donijelo odluku o pokretanju postupka protiv dužnosnika Nikole Ljubana zbog kršenja odredbi iz članka 8. i 9. ZSSI-a, koje proizlazi iz nesklada između imovine prijavljene u Izvješću o imovinskom stanju dužnosnika, podnesenom 10. siječnja 2019.g., povodom stupanja na dužnost i stanja imovine kako proizlazi iz podataka prikupljenih od nadležnih tijela u odnosu na podatke o primanjima na mjesečnoj razini od dužnosti za koju se podnosi izvješće o imovinskom stanju.

Uvidom u Registar dužnosnika utvrđeno je da dužnosnik Nikola Ljuban obnaša dužnost člana uprave HŽ Infrastruktura d.o.o. od 2. listopada 2017.g. Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu istog Zakona. Stoga je i Nikola Ljuban povodom obnašanja gore navedene dužnosti obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu čiji oblik i sadržaj propisuje Povjerenstvo.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela. Ukoliko dužnosnik ne dostavi pisano očitovanje u roku od 15 dana ili ne priloži odgovarajuće dokaze potrebne za usklađivanje prijavljena imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će na temelju članka 27. ZSSI-a protiv dužnosnika pokrenuti postupak zbog kršenja odredbi iz članka 8. i 9. ZSSI-a te će o istom obavijestiti nadležna državna tijela.

Povjerenstvo je u postupku prethodne (administrativne) provjere Izvješća o imovinskom stanju dužnosnika utvrdilo kako dužnosnik Nikola Ljuban nije podnio Izvješće o imovinskom stanju povodom stupanja na dužnost člana Uprave trgovačkog društva HŽ Infrastruktura d.o.o. te ga je sukladno članku 10. stavku 1. ZSSI-a Zaključkom broj: 711-I-1711-IK-323/18-01-9 od 17. prosinca 2018.g. pozvalo da isto učini. Dužnosnik Nikola Ljuban je 10. siječnja 2019.g. podnio izvješće o imovinskom stanju dužnosnika povodom početka mandata člana Uprave trgovačkog društva HŽ Infrastruktura d.o.o.

Slijedom zaprimljene prijave, uvidom u Izvješće od 10. siječnja 2019.g. utvrđeno je kako je dužnosnik Nikola Ljuban naveo kako dužnost na koju je izabran obnaša profesionalno te da za istu prima plaću u iznosu od 12.013,00 kn bruto na mjesečnoj razini, odnosno 8.200,00 kn neto.

Povjerenstvo je na temelju članka 24. ZSSI-a zatražilo očitovanje trgovačkog društva HŽ Infrastruktura d.o.o. o plaći koju dužnosnik prima.

Trgovačko društvo HŽ Infrastruktura d.o.o. je dana 14. veljače 2019.g. dostavilo očitovanje u prilogu kojeg je dostavljan ispis plaće dužnosnika Nikole Ljubana po mjesecima. Iz navedenog je razvidno kako je dužnosnik od listopada 2017.g. do ožujka 2018.g. primao plaću u bruto iznosu od 38.868,43 kn, odnosno 21.977,94 kn neto, zatim u travnju i svibnju 2018.g. u bruto iznosu 38.996,95 kn odnosno 38.916,54 kn, te od lipnja 2018.g. bruto iznos 41.453,65 kn odnosno 23.167,55 kn neto.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a.

Uvidom u dostavljene podatke trgovačkog društva HŽ Infrastruktura d.o.o. Povjerenstvo je utvrdilo nesklad u podacima o iznosu plaće/naknade dužnosnika. Naime, dužnosnik je prilikom stupanja na dužnost Povjerenstvu prijavio manji iznos plaće od one koju je utvrđena iz podataka prikupljenih od nadležnih tijela.

Slijedom navedenog, na temelju članka 26. ZSSI-a, Povjerenstvo je Zaključkom broj: 711-I-557-P-414-18/19-06-11 od 13. ožujka 2019.g. pozvalo dužnosnika da u roku 15 dana od primitka zaključka dostavi Povjerenstvu pisano očitovanje s potrebnim dokazima u kojem će pojasniti utvrđeni nesklad između imovine prijavljene u Izvješću o imovinskom stanju dužnosnika podnesenom 10. siječnja 2019.g. i stanja imovine kako proizlazi iz podataka prikupljenih od nadležnih tijela u odnosu na podatke o primanjima na mjesečnoj razini od dužnosti za koju se podnosi izvješće o imovinskom stanju. Navedeni Zaključak poslan je dužnosniku elektroničkom dostavom 16. travnja 2019.g. Budući isti dužnosnik nije otvorio, dostava je ponovljena 6. svibnja 2019.g. Kako dužnosnik nije otvarao dokumente poslane elektroničkom dostavom, Povjerenstvo je predmetni Zaključak poslalo preporučeno poštom 15. svibnja 2019.g. Iz vraćene Povratnice utvrđeno je kako je prva dostava sukladno pravilima upravnog postupka pokušana 17. svibnja 2019.g. te je izvršena 27. svibnja 2019.g.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. navedenog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ovog Zakona te će o tom obavijestiti nadležna državna tijela. Budući da dužnosnik nije dostavio očitovanje na Zaključak od 13. ožujka 2019.g., Povjerenstvo je pokrenulo predmetni postupak.

Dužnosniku je Odluka o pokretanju dostavljena elektroničkom dostavom 11. veljače 2020.g., ali se na istu dužnosnik nije očitovao. Dužnosnik je osobno pristupio 96. sjednici te je naveo kako je prilikom ispunjavanja obrasca Izvješća greškom u rubriku svojih primanja odnosno plaće upisao supruginu plaću, a u rubriku suprugine plaće naveo svoju plaću te da se radi o čistoj omašci.

Povjerenstvo je izvršilo uvid u podneseno Izvješće o imovinskom stanju dužnosnika od 10. siječnja 2019.g. u kojem je dužnosnik Nikola Ljuban naveo kako dužnost na koju je izabran obnaša profesionalno te da za istu prima plaću u iznosu od 12.013,00 kn bruto na mjesečnoj razini, odnosno 8.200,00 kn neto. Pod rubrikom Ostali podaci o bračnom drugu/životnom partneru dužnosnik je prijavio kako supruga ostvaruje plaću u iznosu od 24.981,88 kn na godišnjoj razini. Uvidom u Evidenciju o dohocima i primicima u 2018.g., putem sustava Porezne uprave, Povjerenstvo je utvrdilo kako je supruga dužnosnika u 2018.g. primala u prosjeku iznos 8.303,00 kn mjesečno, što pretežno odgovara iznosu koji je dužnosnik naveo u rubrici Primanja na mjesečnoj razini od dužnosti za koju se podnosi izvješće o imovinskom stanju. S druge strane, uvidom u navedeni sustav utvrđeno je kako je dužnosnik za prva dva mjeseca 2019.g. primio iznos (u prosjeku) 24.500,00 kn, što pretežno odgovara iznosu koji je naveo u rubrici primanja za svoju suprugu. Slijedom navedenog utvrđeno je kako je dužnosnik prilikom ispunjavanja obrasca izvješća počinio omašku kod unosa podataka te je odlučeno kao u izreci akta.

Poziva se dužnosnik da gore navedenu omašku pri unosu podataka ispravi podnošenjem Izvješća o imovinskom stanju dužnosnika sa svrhom ispravka podataka.

Slijedom navedenog odlučeno je kao što je to navedeno u izreci ovoga akta.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Nikola Ljuban, elektroničkom dostavom
2. Podnositelj prijave, putem e-pošte
3. Objava na internetskoj stranici Povjerenstva
4. Pismohrana